KIRJALLINEN KYSYMYS E-2502/99

esittäjä(t): Rolf Linkohr (PSE) neuvostolle

(4. tammikuuta 2000)

Aihe: EU:n ja Itä-Euroopan valtioiden väliset Eurooppa-sopimukset

EU:n ja Itä-Euroopan valtioiden väliset Eurooppa-sopimukset sisältävät vaatimuksen tasa-arvoisista mahdollisuuksista. Vaatimus koskee sopimusmaiden osalta yhtiöiden perustamista ja kansalaisten ammatinharjoitusta (tiettyjä ammatteja lukuunottamatta).

1. Onko neuvosto sitä mieltä, että vaatimus tasa-arvoisista mahdollisuuksista sisältää syrjinnän kieltämisen?

2. Onko neuvosto sitä mieltä, että EU:n jäsenvaltio ei saa vaatia sopimusmaiden kansalaisten taloudellisen tilanteen tutkimista, jos jäsenvaltio ei vaadi sitä oman maansa itsenäisten ammatinharjoittajien osalta?

3. Onko neuvosto samaa mieltä siitä, että jäsenvaltio ei saa vaatia sopimusmaiden kansalaisilta todisteita aikaisemmasta kokemuksesta tms. itsenäisen ammatinharjoituksen alalla, jos jäsenvaltio ei vaadi niitä oman maansa kansalaisilta?

4. Onko neuvosto samaa mieltä siitä, että jäsenvaltio ei saa vaatia sopimusmaiden kansalaisilta todisteita pääomasta, jos jäsenvaltio ei vaadi niitä oman maansa itsenäisiltä ammatinharjoittajilta?

Vastaus

(16./17. toukokuuta 2000)

Kuten arvoisa parlamentin jäsen mainitsee, toisaalta Euroopan yhteisön ja sen jäsenvaltioiden sekä toisaalta Keski- ja Itä-Euroopan kunkin ehdokasvaltion (Bulgaria, Viro, Unkari, Latvia, Liettua, Puola, Tekin tasavalta, Romania, Slovakia ja Slovenia) välillä tehtyihin Eurooppa-sopimuksiin sisältyy todellakin sijoittautumisoikeutta koskevia määräyksiä kunkin sopimuksen IV osaston II luvussa.

Näissä kunkin sopimuksen osalta kylläkin erilaisissa määräyksissä edellytetään yleensä seuraavaa:

- jäsenvaltiot takaavat sopimuksen voimaantulosta alkaen sijoittautumisoikeuden osalta kansallisen kohtelun, lukuun ottamatta tiettyjä aloja tai toimintoja

- sitä vastoin assosioituneen valtion ei tarvitse taata kansallista kohtelua kuin asteittain alasta riippuen

- kukin sopijapuoli voi säännellä yhtiöiden ja kansalaisten sijoittautumista ja toimintaa alueellaan, jos tämä sääntely ei aiheuta syrjintää sopijapuolen kansalaisten ja toisen sopijapuolen kansalaisten välillä.

On kuitenkin syytä huomata, että edellä selvitetyt sijoittautumisoikeutta koskevat määräykset eivät estä osapuolia soveltamasta erityisesti maahanpääsyä ja oleskelua koskevia lakejaan ja asetuksiaan.

Näin ollen arvoisan parlamentin jäsenen alakysymyksiin voidaan vastata seuraavasti, jollei kunkin Eurooppa-sopimuksen tietyistä erityismääräyksistä muuta johdu.

1. Sijoittautumisoikeuteen sovellettava kansallinen kohtelu merkitsee, että kaikenlainen syrjintä on kielletty omien kansalaisten ja toisen sopijapuolen kansalaisten välillä taloudellisen toiminnan perustamisen ja harjoittamisen osalta.

2. Unionin jäsenvaltio ei voi kansallisen kohtelun myötä rajoittaa toisen sopijapuolen kansalaisten sijoittautumisoikeutta ja oikeutta harjoittaa toimintaa vedoten syihin, jotka koskevat sopivuutta tällaisen toiminnan harjoittamiseen, jos se ei rajoita tätä oikeutta omien kansalaistensa osalta. Tätä periaatetta

noudatetaan, ellei Viron kanssa tehdyn Eurooppa-sopimuksen 55 artiklan, Latvian ja Liettuan kanssa tehtyjen Eurooppa-sopimusten 56 artiklan, Unkarin ja Puolan kanssa tehtyjen Eurooppa-sopimusten 58 artiklan ja Romanian, Bulgarian, Slovakian ja Tekin kanssa tehtyjen Eurooppa-sopimusten 59 artiklan määräyksistä muuta johdu.

3. Samalla tavalla erityistaitoja ja -tietoja koskevia edellytyksiä ei voida asettaa ainoastaan toisen sopijapuolen kansalaisille. On kuitenkin syytä mainita, että sopimuksiin sisältyvä määräys, joka sallii toimenpiteiden toteuttamisen tutkintojen vastavuoroiseksi tunnustamiseksi, ei vielä tähän mennessä ole johtanut toimiin.

4. Aivan samoin rahoituksellisia edellytyksiä ei voida asettaa ainoastaan toisen sopijapuolen kansalaisille taloudellisen toiminnan perustamisen ja harjoittamisen osalta. Tietyillä jäsenvaltioilla on sen sijaan tämäntyyppisiä säännöksiä, jotka koskevat kolmansien maiden kansalaisten maahanpääsyä ja oleskelua niiden alueella.